《题祁门陈友章十景卷 其七 峡山朝云》
明代·唐文凤

青山冒顶云作巢，两峰势挟同峡高。晓风急雨忽吹散，满地勃勃翻云涛。

白衣苍狗变化速，从龙伴鹤无拘束。卷舒怡悦隐者心，不似襄王誇宋玉。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。